CELEX: 32020R0268
Language: lv
Date: 2020-02-26 00:00:00
Title: Komisijas Regula (ES) 2020/268 (2020. gada 26. februāris), ar ko attiecībā uz sorbīnskābes (E 200) izmantošanu šķidros krāsvielu preparātos olu čaumalu dekoratīvai krāsošanai groza Eiropas Parlamenta un Padomes Regulas (EK) Nr. 1333/2008 III pielikumu (Dokuments attiecas uz EEZ)

27.2.2020   
               
               
                  LV
               
               
                  Eiropas Savienības Oficiālais Vēstnesis
               
               
                  L 56/4
               
            
         KOMISIJAS REGULA (ES) 2020/268
         (2020. gada 26. februāris),
         ar ko attiecībā uz sorbīnskābes (E 200) izmantošanu šķidros krāsvielu preparātos olu čaumalu dekoratīvai krāsošanai groza Eiropas Parlamenta un Padomes Regulas (EK) Nr. 1333/2008 III pielikumu
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2008. gada 16. decembra Regulu (EK) Nr. 1333/2008 par pārtikas piedevām (1) un jo īpaši tās 10. panta 3. punktu,
         tā kā:
         
                     (1)
                  
                  
                     Regulas (EK) Nr. 1333/2008 III pielikumā noteikts Savienības atļauto pārtikas piedevu saraksts lietošanai pārtikas piedevās, pārtikas fermentos, pārtikas aromatizētājos un uzturvielās un to lietošanas nosacījumi.
                  
               
                     (2)
                  
                  
                     Minēto sarakstu pēc Komisijas iniciatīvas vai pēc pieteikuma saņemšanas var atjaunināt saskaņā ar Eiropas Parlamenta un Padomes Regulas (EK) Nr. 1331/2008 (2) 3. panta 1. punktā minēto vienoto procedūru.
                  
               
                     (3)
                  
                  
                     Saskaņā ar Regulas (EK) Nr. 1333/2008 III pielikuma 2. daļu sorbīnskābe (E 200) ir atļauta pārtikas piedeva krāsvielu preparātos, ja, izteikta ar brīvu skābi, atsevišķi vai kombinācijā ar kālija sorbātu (E 202), benzoskābi (E 210), nātrija benzoātu (E 211) un kālija benzoātu (E 212) tā nepārsniedz maksimālo daudzumu 1 500 mg/kg preparātā un nepārsniedz maksimālo daudzumu 15 mg/kg galaproduktā.
                  
               
                     (4)
                  
                  
                     2017. gada 27. aprīlī tika iesniegts pieteikums, lai saņemtu atļauju izmantot lielāku maksimālo sorbīnskābes (E 200) daudzumu –2 500 mg/kg – šķidros krāsvielu preparātos pārdošanai galapatērētājiem olu čaumalu dekoratīvai krāsošanai. Pēc tam Komisija saskaņā ar Regulas (EK) Nr. 1331/2008 4. pantu pieteikumu darīja pieejamu dalībvalstīm.
                  
               
                     (5)
                  
                  
                     Sorbīnskābi (E 200) izmanto par konservantu krāsvielu preparātos. Pieteikuma iesniedzējs ir pierādījis, ka pašlaik atļautais maksimālais sorbīnskābes (E 200) daudzums krāsvielu preparātos, proti, 1 500 mg/kg, nav pietiekams, lai konsekventi nodrošinātu olu čaumalu dekoratīvai krāsošanai paredzēto šķidro krāsvielu preparātu atbilstīgu uzglabāšanu un līdz ar to mikrobioloģisko drošību. Tas ir saistīts ar to, ka preparātos tiek izmantotas dabiskas izcelsmes pārtikas krāsvielas, kas nav sterilas, kā arī ar šādu sezonas produktu glabāšanas laiku. Pieteikumā norādīts, ka vēlamās tehnoloģiskās funkcijas panākšanai krāsu preparātos vajadzīgais sorbīnskābes (E 200) daudzums ir 2 500 mg/kg. No pieteikuma iesniedzēja veiktajiem testiem izriet, ka parastos lietošanas apstākļos (krāsojot olas, kuru čaumala ir vesela vai tikai nedaudz ieplaisājusi) sorbīnskābes (E 200) migrācija no olas čaumalas uz olas ēdamo daļu nesasniedz detektējamo līmeni 5 mg/kg. Līdz ar to saskaņā ar pieteikumu pieprasītais sorbīnskābes (E 200) maksimālā daudzuma palielinājums šķidros krāsvielu preparātos olu čaumalu dekoratīvai krāsošanai patērētāju eksponētību sorbīnskābei (E 200) nepalielinās.
                  
               
                     (6)
                  
                  
                     Eiropas Pārtikas nekaitīguma iestāde (“Iestāde”) 2015. gada 30. jūnijā sniedza zinātnisku atzinumu par vairāku vielu, arī sorbīnskābes (E 200) un kālija sorbāta (E 202) (3) atkārtotu izvērtēšanu, kuras rezultātā tā noteica jaunu pagaidu grupas pieļaujamo diennakts devu (PDD) sorbīnskābei (E 200) un kālija sorbātam (E 202), izsakot to ar 3 mg sorbīnskābes uz kilogramu ķermeņa svara dienā. Iestāde secināja, ka vienā valstī mazbērnu un bērnu populācijā šī pagaidu grupas PDD sorbīnskābei (E 200) un kālija sorbātam (E 202) tika pārsniegta, ja minētās vielas uzņemtas lielos daudzumos. Iestāde ieteica veikt papildu pētījumu par reproduktīvo toksicitāti, lai pārskatītu pagaidu PDD sorbīnskābes (E 200) un kālija sorbāta (E 202) grupai.
                  
               
                     (7)
                  
                  
                     Komisija 2016. gada 10. jūnijā publicēja uzaicinājumu iesniegt zinātniskus un tehnoloģiskus datus cita starpā par sorbīnskābi (E 200) un kālija sorbātu (E 202) (4) nolūkā iegūt Iestādei nepieciešamos datus. Uzņēmēji saskaņā ar Iestādes ieteikumiem ir veikuši sorbīnskābes (E 200) un kālija sorbāta (E 202) reproduktīvās toksicitātes pētījumu ar žurkām; šā pētījuma dati tika nosūtīti Iestādei izvērtēšanai. Rezultātā Iestāde 2019. gada 1. martā publicēja zinātnisko atzinumu par pārtikas piedevu veidā izmantotas sorbīnskābes (E 200) un kālija sorbāta (E 202) atkārtotas novērtēšanas uzraudzību (5). Pamatojoties uz jaunajiem datiem par reproduktīvo toksicitāti, Iestāde sorbīnskābei (E 200) un kālija sorbātam (E 202) noteica grupas PDD, kas izteikta ar 11 mg sorbīnskābes uz kilogramu ķermeņa svara dienā. Šo jauno grupas PDD Iestāde salīdzināja ar visreālistiskāko riska novērtējuma scenāriju savā 2015. gada 30. jūnija zinātniskajā atzinumā un norādīja, ka šāds iedarbības līmenis, vielas uzņemot vidējos vai lielos daudzumos, grupas PDD nepārsniedz nevienā iedzīvotāju grupā.
                  
               
                     (8)
                  
                  
                     Lai atjauninātu Savienības atļauto pārtikas piedevu sarakstu, kas iekļauts Regulas (EK) Nr. 1333/2008 III pielikumā, Komisijai saskaņā ar Regulas (EK) Nr. 1331/2008 3. panta 2. punktu jālūdz Iestādes atzinums, izņemot gadījumus, kad attiecīgais atjauninājums nevar nelabvēlīgi ietekmēt cilvēka veselību.
                  
               
                     (9)
                  
                  
                     Lai paplašinātu sorbīnskābes (E 200) lietojumu šķidros krāsvielu preparātos olu čaumalu dekoratīvai krāsošanai, ko pieprasījis pieteikuma iesniedzējs, ir jāatjaunina Savienības saraksts. Plašāka sorbīnskābes (E 200) lietošana nepalielina sorbīnskābes (E 200) iedarbību un nerada ietekmi uz cilvēka veselību. Turklāt saskaņā ar Iestādes sniegto informāciju eksponētība sorbīnskābei (E 200) un kālija sorbātam (E 202) saskaņā ar jau atļautajiem lietošanas veidiem un lietošanas devām nerada bažas par kaitīgumu, jo netiek pārsniegta PDD. Tāpēc Iestādes atzinums nav nepieciešams.
                  
               
                     (10)
                  
                  
                     Tāpēc ir lietderīgi atļaut izmantot sorbīnskābi (E 200) par konservantu šķidros krāsvielu preparātos pārdošanai galapatērētājiem olu čaumalu dekoratīvai krāsošanai, nosakot maksimālo daudzumu 2 500 mg/kg preparātā.
                  
               
                     (11)
                  
                  
                     Tādēļ būtu attiecīgi jāgroza Regulas (EK) Nr. 1333/2008 III pielikums.
                  
               
                     (12)
                  
                  
                     Šajā regulā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,
                  
               IR PIEŅĒMUSI ŠO REGULU.
         
            1. pants
            Regulas (EK) Nr. 1333/2008 III pielikumu groza saskaņā ar šīs regulas pielikumu.
         
         
            2. pants
            Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
         
         
            Šī regula uzliek saistības kopumā un ir tieši piemērojama visās dalībvalstīs.
            Briselē, 2020. gada 26. februārī
            
               
                  Komisijas vārdā –
               
               
                  priekšsēdētāja
               
               Ursula VON DER LEYEN
            
         
         
            (1)  OV L 354, 31.12.2008., 16. lpp.
         
         
            (2)  Eiropas Parlamenta un Padomes 2008. gada 16. decembra Regula (EK) Nr. 1331/2008, ar ko nosaka vienotu atļauju piešķiršanas procedūru attiecībā uz pārtikas piedevām, fermentiem un aromatizētājiem (OV L 354, 31.12.2008., 1. lpp.).
         
            (3)  EFSA Journal 2015; 13(6):4144.
         
            (4)  http://ec.europa.eu/food/safety/food_improvement_agents/additives/re-evaluation_en
         
            (5)  EFSA Journal 2019; 17(3):5625.
      
      
         
            PIELIKUMS
            Regulas (EK) Nr. 1333/2008 III pielikuma 2. daļā aiz ierakstiem par pārtikas piedevām “E 200–202 Sorbīnskābe – kālija sorbāts”, “E 210 Benzoskābe”, “E 211 Nātrija benzoāts” un “E 212 Kālija benzoāts” iekļauj šādu ierakstu:
            
               
                           “E 200
                        
                        
                           Sorbīnskābe
                        
                        
                           2 500  mg/kg preparātā
                        
                        
                           Šķidri krāsvielu preparāti pārdošanai galapatērētājam olu čaumalu dekoratīvai krāsošanai”